Papersnake/gushiwen huggingface dataset:
陵城歌
吕本中（宋代）

北风吹沙秋草黄，汉家故陵当路傍。残墓断垄趁风雨，狭径小树行牛羊。

当时王子朝未央，飞燕姊弟承龙光。

大策已定回朝阳，不知外家诸舅忙。后来变化尤猖狂，佞贤贼莽分行藏。

岂知汉运中更长，济阳舍中方赤光。终亦变化随飞扬，何独此地令人伤。

人生睹此当自顾，位高金多终此路。君不见五陵佳气且如此，更复何情说丁傅。
廓然再和复答之六首 其四
释德洪（宋代）

处处山川俱胜绝，满村风物自纯真。横舟隔岸殊堪唤，吠犬随人不识瞋。

归鸟独飞当晚照，鸣鸠相应正深春。心期卜筑藏幽隐，忽笑行行指划频。
颂古一百则
释正觉（宋代）

一尺水，一丈波，
五百生前不奈何。不落不昧商量也，
依前撞入葛藤窠。阿呵呵，
会也麽。若是你洒洒落落，
不妨我哆哆和和。神歌社舞自成曲，
拍手其间唱哩啰。
晚春田园杂兴十二绝
范成大（宋代）

细擣枨虀卖膾鱼，西风吹上四腮鲈。
雪松酥腻千丝缕，除却松江到处无。
次答连双河送之归湖南
陈恭尹（清代）

罗浮四百共幽寻，清籁曾将俗耳针。抱朴久无仙吏迹，授书徒负老人心。

世间岁月驰驹隙，弦里宫商别鹤音。莫道楚南非远道，东西流水隔高深。
无题
王谌（南北朝）

小院风来荷叶香，莓苔绕砌绿阴凉。
燕飞低拂琴弦响，惊破一客幽梦长。
山行
方岳（宋代）

野鹤相将拄杖前，倚松穿竹各欣然。
山行一匝又一日，云作四邻今四年。
名教之中元有地，吾心以外别无天。
平生老仆犹疑我，不是凡夫不是仙。
春日题乾元寺上方最高峰亭
白居易（唐代）

危亭绝顶四无邻，见尽三千世界春。但觉虚空无障碍，

不知高下几由旬。回看官路三条线，却望都城一片尘。

宾客暂游无半日，王侯不到便终身。始知天造空闲境，

不为忙人富贵人。
自云居归欲到瑶田作
李彭（宋代）

稍上参云汉，中藏祗树园。烟横迷远屿，鸟度失孤村。

一岭分晴雨，半山才晏温。回头听梵呗，真是欲忘言。
高邮至邵伯二首 其二
萨都剌（元代）

几度秋深未到家，满湖开遍水红花。远人日日频中酒，明月扁舟索买瓜。
赋得狼居胥山送李侍御
李攀龙（明代）

材官十万绝大幕，踰河一战胡儿却。
夜纵翼兵袭章渠，系以往封狼居胥。
姑衍山头列旗鼓，中坛拥纛陈首虏。
帐前面缚三当户，骠骑将军醉歌舞。
北风千里云摧颓，瀚海波涛蹴日回。
汉家天子雄才哉，捷书亲发柏梁台。
君持绣斧五原郡，牧马单于不敢问。
黄沙白草寒冥冥，今年为王犁二庭。
散步湖堤上时方浚湖水面稍渺弥矣
陆游（宋代）

老觉人间万事轻，不妨闲处得闲行。
西山鸟没暮云合，南浦堤平春水生。
孤操不渝无鹤怨，淡交耐久有鸥盟。
先民幸处吾能胜，生长兵间老太平。
泉南歌
谢履（宋代）

泉州人稠山谷瘠，虽欲就耕无处辟。
州南有海浩无穷，每岁造舟通异域。
秋霁
陆游（宋代）

驱除云雾极知难，敢意天公不作悭。
汛扫中庭待明月，攀跻危榭望青山。
取琴理曲茶烟畔，看鹤梳翎竹影间。
不为新晴宜著句，拟将幽事破除闲。
次韵酬石谦伯二首 其一
许及之（宋代）

拂云著句未能奇，聊为溪山且发微。过矣琼瑶烦答赠，居然怀袖有光辉。

经时苦雨无佳思，几日占晴望落晖。石友不来春自老，登山临水送春归。
次韵程愿以十诗见示篇中多及故起居舍人程子
晁公溯（宋代）

故乡乔木莫知年，闻道端居似玉川。
勿谓鲁侯吾不遇，试言卫政子奚先。
传家学问三冬足，插架文书四库全。
颇复因君怀柱史，当时高会有群贤。
冬日杂兴
赵蕃（宋代）

杨柳迎霜败，枇杷隔岁花。
柴桑今学隐，杜曲旧为家。
北讯时闻雁，南烹久厌蛙。
归津隔吴越，随地且桑麻。
云鬟
赵鸾鸾（唐代）

扰扰香云湿未干，鸦领蝉翼腻光寒。

侧边斜插黄金凤，妆罢夫君带笑看。
谒无尽墓
李流谦（宋代）

飞动少年意，如今推达尊。
何人窥畛域，投老见根源。
草没碑无字，林深木有孙。
吸须说廉蔺，犹足褫谀魂。
秋日偶成 其三
陈之遴（明代）

白露初零玉溆葭，商声萧飒动京华。纫兰佩冷三秋客，宴菊杯喧七贵家。

深殿凤笙留素月，芳湖龙舸荡明霞。只今紫塞金风里，才熟东陵五色瓜。
善哉行二首
曹植（两汉）

来日大难，口燥唇干。
今日相乐，皆当喜欢。
经历名山，芝草翩翩。
仙人王乔，奉药一丸。
自惜袖短，内手知寒。
惭无灵辄，以救赵宣。
月没参横，北斗阑干。
亲友在门，饥不及餐。

如彼翰鸟，或飞戾天。
偈颂七十二首
释祖钦（宋代）

东君有令不虚行，三顿乌藤大险生。
龙得水时增意气，虎逢山色长威狞。
信笔戒子种花木 其十一
许及之（宋代）

水仙绣菊麝香萱，久种成畦长养便。分向北堂三益近，绕墙秋色要争妍。
壶中仙 和冰持重上嘉州读书楼志感原韵
潘榕（清代）

江天一览，任纵横眼界，胸襟开阔。赤壁乌台休再问，吊古能无悲恻。

时数限人，文章憎命，争奈临宫磨蝎。琼楼玉宇，高歌犹想音节。

闻道白下君家，几椽老屋，筑傍毗陵侧。也是坡公侨寓处，旧迹曾留故宅。

藤树池亭，蓬蒿瓦砾，今昔沧桑劫。蜀山吴水，羁愁乡梦千叠。
送张元干
洪刍（宋代）

自昔张平子，愁来赋四愁。行看车马客，坐觉岁时流。

明月江山夜，候虫天地秋。怪君有底急，不肯少迟留。
寿吴宰
李商叟（宋代）

向晓亲闱共举觞，老人星出翠岩傍。
狻猊奁暖沉香袅，孔雀屏开纱蜡光。
霜月正当圆此夕，江梅先已发奇祥。
定知与国长无极，寿考祺维颂鲁章。
春日
董潮（清代）

素几横秋水，轻寒漫玉琴。閒愁春雨歇，短梦落花深。

卧病生寥寂，相思久滞淫。归云千里外，杳杳故乡心。
句
贾岛（唐代）

晴风吹柳絮，新火起厨烟。（见《事文类聚》）。

长江风送客，《馆雨留人。（见《杨升庵集》）。

古岸崩将尽，平沙长未休。（见《吟窗杂录》）。

不如牛与羊，犹得日暮归。（见《纪事》）。
杂咏
赵蕃（宋代）

兰生杂蓬藋，匪愿为世采。
一朝落城市，未免论金卖。
金轻孰见多，弃不待其艾。
抔土傥与期，含熏岁犹再。
与诸同僚偶会赋八题·府庠小沼
苏颂（宋代）

面向秦淮流，背枕清溪水。
当轩观未足，凿沼近可拟。
月明练光寒，风动漪涟起。
不用植菰蒲，惟将鉴容止。
春光好 其一 苕川偶题
吴绮（清代）

随柳絮，拂榆钱。冶游天。欲问水嬉何处，五湖边。

醉里题将罗扇，归来恰得金钿。走马碧鸡人莫笑，海棠颠。
欲雨
陆游（宋代）

正苦中天赫日流，房栊忽复变飕飀。
云生江浦初成暝，叶下亭皋剩作秋。
移穴族行怜垤蚁，争巢妇去叹林鸠。
人间寒暑何穷已，碪杵行闻治褐裘。
别南海宾化侯诗
江总（南北朝）

石关通越井。
蒲涧迩灵洲。
此地何辽敻。
羣英逐远游。
高才袁彦伯。
令誉许文休。
悠焉值君子。
复此映芳猷。
崤函多险涩。
星管壮环周。
分歧泣世道。
念别伤边秋。
断山时结雾。
平海若无流。
惊鹭一羣起。
哀猿数处愁。
是日送归客。
为情自可求。
终谢能鸣鴈。
还同不系舟。
其如江海泣。
惆怅徒离忧。
都梁十景诗 瑞岩庵清眺
米芾（宋代）

西山月落楚天低，不放红尘点翠微。鹤唳一声松露滴，水晶寒湿道人衣。
赠阳大明
绍兴道人（宋代）

阳君真确士，孝行动穹壤。
皇上怜其艰，七夕遣回往。
逡巡芭顽石，遗子为馈享。
子既不我受，吾亦不汝强。
风埃难光留，愿子志勿爽。
会当首鼠记，青云看反掌。
田家即事八首
赵蕃（宋代）

老屋愁风破，空林过雨乾。
飘零黄叶满，寂寞野香残。
清明日后土祠送田彻
杨巨源（唐代）

清明千万家，处处是年华。榆柳芳辰火，梧桐今日花。

祭祠结云绮，游陌拥香车。惆怅田郎去，原回烟树斜。
乾德以后祀感生帝十首 亚、终献用《文安》。
郊庙朝会歌辞（宋代）

大君有命，祀典咸脩。荐献式叙，淑慎优柔。
邂逅故人 其二
李之仪（宋代）

已将身世等浮云，又向江边得故人。数日暝寒埋雪意，一番佳境为时新。

村醅淡薄聊资笑，洞户深閒自有春。已幸邻封同寄老，却应风月费精神。
读伍子胥史事
释文珦（宋代）

惆怅当年死属镂，到头忠义竟何如。
眼悬城郭空怀旧，魂寄江涛尚贾余。
向使君王从谏诤，未应宫阙便丘墟。
唯应教是鸱夷子，万里扁舟计不疎。
暨阳怀古二十三首 其十五 万卷楼
缪徵甲（清代）

读书不求仕，赈饥不居功。有诏拜副使，辞辟何从容。

藏书及万卷，披吟老此中。峨峨百尺楼，千古陈元龙。
麋枣道中
吕陶（宋代）

藩政雍容虑在民，暂行千骑按江津。寒侵客袂逢轻雨，翠拂林梢觉浅春。

极望风光迷绿野，纵吟怀抱脱红尘。愿公改作刘公堰，留得嘉名谕蜀人。
庭中植有红梅偶过李参兼有红白二种因简
李舜臣（明代）

南州十月桂枝荣，小院梅开近亦明。色借紫云凌雾薄，香滋玉露入宵盈。

客怀聊得尊中遣，诗句应能树畔成。天府兼如瑶萼发，从君临赏倍含情。
西轩席上探得丁香树子
韩维（宋代）

物生各有性，矫之理宜伤。
如何生微木，揉结始滋芳。
开花不满把，琐碎垂丹黄。
岂识青桂枝，一引百丈缰。
送谢著和之濠梁
徐铉（宋代）

谢客乘轺去，清和景物初。
淮流宜映月，濠上好观鱼。
吏事应微挠，吟情自有馀。
偏州莫留滞，东观待繙书。
旧燕
赵钟麒（宋代）

烟云翔至恰高禖，系脚分明带缕回。丽日莺花此门巷，青春杨柳又楼台。

闺人盼汝湘中信，骚客伊谁阆苑才。画栋呢喃诉何事，新愁旧恨一齐来。
韩季默主簿听雨斋
葛绍体（宋代）

一片云阴带日长，落花飞处燕泥香。
耕畦桑坞年年事，万点春声夜对床。
大目寺
刘克庄（宋代）

来人云虎出，留此到昏钟。
寺小于诸刹，山高似众峰。
未寒先得雪，已夏尚如冬。
老子曾游浙，微微有辨锋。
寄蔡绮山世兄
安超（清代）

落落云霞意自亲，年来萍聚虎疁滨。才非异等生无偶，学是同源托有邻。

许借奇书思古谊，着残游履送晴春。何当剪烛西窗夜，共把衷情仔细伸。
鹧鸪天（萧莹）
赵彦端（宋代）

花动仪容玉润颜。温柔袅娜趁清闲。盈盈醉眼横秋水，淡淡蛾清抹远山。

膏雨霁，晓风寒。一枝红杏拆朱阑。天台迥失刘郎路，因忆前缘到世间。
秋游六首
邵雍（宋代）

七月芙蕖正烂开，东南园近日徘徊。
有时风向池心过，无眼香从水面来。
罨画溪深方误入，洞庭湖晚未成回。
坐来一霎萧萧雨，又送新凉到酒杯。
萧氏石冈十景诗为省身赋 其九 吉祥庵
杨士奇（明代）

石冈清绝处，兰若傍岩开。年远僧稀少，经廊生绿苔。
水调歌头（坐间有伤仲至，且怀昌甫，因呈张宰）
韩淲（宋代）

新月已如许，我问带湖梅。人间题句，赢得浮潋酒盈杯。落拓豪英满坐，烂漫风骚连纸，天外凤凰来。只怕轻孤负，莫待巧安排。

空翠滴，寒爽矣，晚佳哉。为君绝倒，折尽千树玉蓓堆。渺渺章泉好在，寂寂卢泉仙去，今古付尊罍。拍手见花木，放眼记莓苔。
金刚随机无尽颂 其四 离色离相分第二十
释印肃（宋代）

非相即能仁，莫错认金轮。行圆三十二，慈悲普济人。
送韩与玉入京求其师张仲举先生
黄玠（元代）

君家兄弟森群玉，数兼八韩仍两之。复有一人更才敏，将往京域求其师。

其师为谁子张氏，曲颏美准秀且颀。鸡栖昂昂立孤鹤，羽翼已遂冲天飞。

昔年助教国子学，横经气夺千皋比。顷日还当大述作，并录三史追前徽。

使者旁搜异书出，天下学士来委蛇。春秋用例如用律，游夏犹将赞一辞。

直书无愧董狐笔，上与日月争光辉。子今行矣快先睹，涉阅定有新闻知。

赤华之驹不受鞭，顾影独立长鸣悲。经途九轨奇骨见，渠忍局促盐车为。

祗疑慈母手中线，密缝政恐迟迟归。文章有神国有造，赠子脱颖双毛锥。

好音早寄南来雁，无使淄尘污素衣。梅花后夜琴曲苦，满天明月照相思。
简心斋席炼师 其一
王汝章（明代）

山色摇春发翠妍，凭轩把酒答流年。自知原宪贫非病，人谓陶潜醉欲眠。

雾洗百花熏白日，天开一鸟入青烟。席谦已作东游想，异气看从海上先。
冬景十绝 其四 江路梅香
叶颙（元代）

漠漠江云路不分，小桥流水夕阳村。唫翁马上频回首，一阵东风暗断魂。
赵{左山右蒙}惠二诗酬以来韵
李复（宋代）

广汉诸孙用心苦，亹亹妍谭殊可数。
江南春意满芳洲，长袭幽香佩兰杜。
世缘嚼蜡久无情，喜闻叔起有新声。
著书半百悬罄久，蹑屩一日双璧明。
顾予画脂已心朽，看君著鞭方力生。
他时负云纵六翮，上抟扶摇游太清。
颂云门九九八十一
释重顯（宋代）

三三九九八十一，一一观风随召出。
千古有谁同共知，一毛师子众毛毕。
次萧饶州韵 其二
仇远（元代）

谦谦贤太守，止止乐閒居。健笔凌三谢，高风继二疏。

家犹传故笏，梦不到安车。何处溪山好，相从结草庐。
仁宗皇帝挽词七首
蔡襄（宋代）

万世威神在，多方惠泽隆。
密音通虏壤，行哭亦儿童。
画翣离丹阙，幽堂对紫嵩。
孤城空雨泣，白首抱遗弓。
鸡冠花 其一
徐宗干（清代）

斜斜整整遍幽蹊，一色名花肖木鸡。移向竹篱钻土早，种来茅店傍墙低。

风摇四面秋还舞，露饱三更晓不啼。红紫缤纷争斗艳，日之夕矣小楼西。
写愤三首 其一
郑思肖（宋代）

自许志颇大，频歌慷慨辞。攒眉无说处，仰面独行时。

豪杰心犹檗，生灵命若丝。当今欲平治，舍我则云谁。
送远曲别苇航
蒲寿宬（宋代）

驱车晨出门，薄酒持送君。
离心一寸铁，修岭千重云。
遥怜风雨夜，应念霜雪群。
猿鹤岂敢怨，所期在斯文。
送张仲举归晋阳举进士 其五
陈樵（元代）

挂帆谢公浦，把酒阖闾城。江柳不忍折，春风当别行。

关云连楚暗，陇月向吴生。叶落长安道，思君北问程。
王安又招同施次仲周鹤田诸君游响山兼访杓司不值
陈允衡（清代）

探山只数里，倚棹变阴晴。草树依城转，凫鸥傍水轻。

松风生夜色，人语杂溪声。隐者不可见，空余钓石情。
秋夜感遇十首以孤村一犬吠残月几人行为韵
陆游（宋代）

长康有三绝，吾独得其一，寓世八十年，一痴万事毕。
世问所谓黠，正类褌中虱，燂汤会有时，为计谁得失？
灵岩披云台十颂 其一
释怀深（宋代）

林底常怀老药山，皮肤脱尽万机闲。披云月下时长啸，千古风流满世间。
书语集句诗讥一老生
孙实（宋代）

孜孜为善鸡鸣起，先王之道斯为美。
四十五十无闻焉，斯亦不足畏也已。
秋夜风雨次韵
陈某（宋代）

独卧苦不寐，灯残知夜深。
青毡犹是客，白发最关心。
绕屋鸟三匝，隔江龙一吟。
谁家催寄远，孤泪滴清砧。
避寇村舍
程俱（宋代）

再脱兵戈里，全家走路尘。百年同是客，万事不如人。

幻境终归尽，生涯正要贫。故人知在否，魂断楚江滨。
改一字令 其一
高骈薛涛（唐代）

口，有似没量斗。川，有似三条椽。
丁巳岁暮书怀投赠宾谷转运因以志别
章学诚（清代）

蛰苓兔丝杓，吴石鱼桐扣。青霜丰钟铿，紫气匣剑剖。

龙虎变化风云从，天涯何处无遭逢。淄渑泾渭各自媚，大壑无我皆朝宗。

东海鲰生最萧索，哀骀天选良非恶。孤情僻性真穷奇，乾坤莽莽悬瓠落。

少年随众逐辞场，十战九北何郎当。秋风黄叶长安道，夜雨青镫村学堂。

长安米贵居不易，奉母将家困侨寄。摩拟潜消笔墨灵，蹉跎暗折江河气。

掉头十载京华春，蠖屈自诧亦有伸。先茅连拔自丁戊，文章遇合如通神。

前后司衡矜荐剡，叠蒙圣主春风颔。佳话流传播缙绅，风尘耳目争旸睒。

谁知管城骨相屯，境迁事往终沈沦。北堂萱谢南路绝，衣食奔走嗟艰辛。

辛丑中州寻旧雨，失比遂遭群小侮。苏秦游困既丧资，蔡泽途穷更夺釜。

故人作宰肥子乡，为我休荫停踉跄。笙簧文酒剧欢会，岁暮风雨忘凄凉。

壬寅癸卯勤讲课，北平试拥皋比座。地交山海少耕粮，庙近夷齐尝苦饿。

甲乙丙主莲花池，相国殷勤推项斯。琳宫提举比祠禄，所惭患好为人师。

相府荒凉韩愈罢，承蜩伎捷斯文亳。朱文曾动天子颜，白字竟遭县尉骂。

丁未又困京洛尘，选部有官不敢徇。晏岁仓皇走梁宋，才拙岂可辞贱贫。

镇洋太保人伦望，寒士闻名气先壮。戟门长揖不知惭，奋书自荐无谦让。

公方养疴典谒辞，延见卧榻犹嫌迟。解推遽释目前困，迎家千里非逶迤。

宋州主讲缘疑夙，文正祠堂权庙祝。漳潭深院花木饶，侨家忽享名山福。

戊秋洪水割荆州，大府移镇苏虔刘。坐席未暖又偈偈，故人官毫聊相投。

己酉春夏江南北，驰驱水陆无休息。秋冬往还江汉间，灾平岁稔旌门闲。

庚戌重来启书局，编摩万卷书撑屋。四年转辗五迁家，疾病殇亡又相属。

鸡犬图书行李间，更堪旅榇波尘逐。人言官畏屡迁贫，何况区区恃馆谷。

自庚徂甲五春秋，饱看山青江汉流。春风草绿晴川阁，霁雪梅开黄鹤楼。

三苗背化唐虞禅，军府劳心厉征缮。残篇自为运筹停，终报前军殒大星。

三年落魄还依旧，买山空羡林泉茂。祇合驰驱毕此生，辞官翻似羁官守。

南丰先生当代奇，家学世业儒林师。瀛台星署抗高步，淮南秉节平度支。

欧苏旧治即家法，大雅扶轮声气洽。冠盖辐辏东南都，八公四子惭孤狭。

浔阳使相东浦公，乃与公阅为先容。仲夏偈来秋始见，白日无檄医头风。

先生高谊云霄上，全人肩肩视瓮盎。问医馈药使频仍，自惭何以答嘉贶。

臣之少也不如人，况今垂老忧患频。侧闻方志许参校，抵掌伸眉欲图效。

眇视跛行别有优，此事略解陈前筹。周官外史领方志，成周一道同风治。

《乘杌》《春秋》各擅名，侯国改制非西京。志为国史举全体，陋儒误认为图经。

司书版图有专职，如何方志混白黑。封建郡县今古殊，民彝物则无隆污。

行人五物献当宁，风《诗》采贡国史序。古人经纬自分明，后人不复辨牛鼠，获麟绝笔直至今，历史得失可窥寻。

史迁义本风《诗》出，比兴偏长弦外音。班《书》典肃原经礼，官仪左《国》融其体。

蔚宗习染近文人，别裁间出犹鲜新。陈氏三书有微意，阳魏阴刘褒贬异。

造奇蹈秽心术殊，尚存家法非全诬。子显《齐书》真破碎，史作雕虫大道晦。

《梁》《齐》《陈》《周》有完缺，自郐无讥一埽秽。《南》《北》二史夸剪裁，断纻败絮如纷埃。

唐初《晋》《隋》出众手，《晋》杂《隋》纯非例推。刘煦《旧唐》号芜滓，欧宋《新书》矜后起。

虽云文省事能增，未免适屦还削趾。欧阳《五代》世称奇，学究《春秋》《文选》史。

元修三史明修《元》，大车冥冥尘未已。圣人制作是为经，笔削前朝万世型。

《八旗志》仿全史例，方志当知奉法程。乃知偏主图经类，夏虫朝菌空纷争。

迂谈屡为时俗笑，山水曲待钟期评。文定诗才本清穆，山僧夜话非论笃。

瓣香偏似遇追摩，步窘吟诗若局促。南丰贤裔八面才，余事为诗如探怀。

春蚕作茧金铸鼎，化工赋物无安排。瑶章惠我见欲咥，措语无多神相出。

缠绵厚意渥春温，但恐医门遂多疾。欲和佳篇屡辍题，小巫气折大巫低。

晏岁行归志留别，长歌强效鹧鸪啼。
雪中登楼望湖上和士亨作 其六
俞鸣玉（明代）

雪深何处吊逋仙，湖北湖南锁暮烟。吟得暗香疏影句，兴来都付薛涛笺。
初还雷峰示诸子
释函是（明代）

七贤远别成何事，三老重来信有因。若与交臂新交臂，吾犹昔有非昔有。

老榕垂荫酬初地，弱柳沿溪似旧津。再礼慈云深自省，肯教狼藉故园春。
次韵斯远十六日见简
赵蕃（宋代）

忽来叩户新诗句，谓我将行可自疏。
暂向沅湘采兰芷，扶疏终亦爱吾庐。
同赵使君雨中登大云绝顶夜饮见一楼题
胡应麟（明代）

缥缈危梯望目萦，微茫秋色半江城。苍龙掣电千禾立，白鸟栖烟万树明。

北浦鱼竿誇旧涨，西郊农锸快新成。携壶不尽追游思，剪烛虚堂听夜鸣。
吊子陵钓台
毛幵（宋代）

先生高隐事如何，岂谓功名不足多。
知道故人能辨事，一竿赢得钓清波。
次韵酬罗严秀才见赠
廖刚（宋代）

漫士谁当识姓名，朅来微宦称单平。卑栖已分轩无过，高谊良单盖始倾。

负米未容辞五斗，屠羊安得羡三旌。夫君信欲光蓬陋，浪掷新诗一羽轻。
九日登芦台怀于鳞元美兄弟明卿诸君子二首 其一
徐中行（明代）

秋高葭菼大河回，病起层楼雨色开。沧海白云陪下榻，中原落日见停杯。

一官已负陶潜兴，九辩谁怜宋玉才。因忆吾侪燕市里，每逢佳节便登台。
酬令狐留守尚书见赠十韵
白居易（唐代）

长庆清风在，夔龙燮理馀。太和膏雨降，周邵保厘初。

嵩少当宫署，伊瀍入禁渠。晓关开玉兔，夕钥纳银鱼。

旧眷怜移疾，新吟念索居。离声双白鹂，行色一篮舆。

罢免无馀俸，休闲有敝庐。慵于嵇叔夜，渴似马相如。

酒每蒙酤我，诗尝许起予。洛中归计定，一半为尚书。
句
孟宾于（唐代）

十载恋明主。两京游寺曾题榜，
伤梅公异二首 其二
刘敞（宋代）

刻苦身常病，忧愁寿易侵。空令武子死，谁听伯牙琴。

寥落书盈箧，肃条风满林。惟应都下士，能记洛生吟。
婺源道中
方回（元代）

盘山莫讶去程赊，风俗真淳尚可嘉。
行客门前方下马，主人店里已烹茶。
百泉怒喷常疑雨，万木阴森不见花。
倚杖苍崖忆何事，白云深处晦翁家。
金陵过朝阳作
斌良（清代）

钟山王气黯消亡，台殿全芜草树荒。牙将射雕驰阁道，牧儿挑菜傍宫墙。

嵯峨华表临秋渚，零落铜驼卧夕阳。殷鉴胜朝遗炯戒，漫夸天堑锁江长。
入泗州
许及之（宋代）

越境张旃入泗州，隔帘翁媪拜含愁。可怜万折朝宗意，误尔尸臣死亦羞。
合欢诗五首 其二
杨方（魏晋）

磁石引长针，阳燧下炎烟。宫商声相和，心同自相亲。

我情与子合，亦如影追身。寝共织成被，絮用同功绵。

暑摇比翼扇，寒坐并肩毡。子笑我必哂，子戚我无欢。

来与子共迹，去与子同尘。齐彼蛩蛩兽，举动不相捐。

惟愿长无别，合形作一身。生有同室好，死成并棺民。

徐氏自言至，我情不可陈。
蓟门
汪道昆（明代）

汉使褰帷按塞过，渔阳老将近如何？千山斥堠材官急，万
里亭鄣猛士多。
大漠风鸣苍兕甲，层冰夜渡白狼河。
江东子弟先锋在，乘月仍闻《子夜歌》。
访陕郊魏疏处士
范仲淹（宋代）

贤哉先处士，天书召不起。
云夫嗣孤风，复为隐君子。
有石砺其齿，有泉洗其耳。
下瞰红尘路，荣利无穷已。
孜孜朝市人，同在风波里。
大为高士笑，誓不拾青紫。
我亦宠辱流，所幸无愠喜。
进者道之行，退者道之止。
矧今领方面，岂称长城倚。
来访卧云人，而请益诸己。
得无长者言，佩之玉非美。
王东卿惠墨戏副之以诗因次韵谢之 其一
蔡戡（宋代）

戏拈秃笔聊复尔，一剪吴淞半江水。归心已逐水东流，梦到家山四千里。
蓦山溪（容州病起作）
高登（宋代）

黄茅时节，病恼南来客。瘦得不胜衣，试腰围、都无一搦。东篱兴在，手种菊方黄，摘晚艳，泛新篘，谁道乾坤窄。

百年役役，乐事真难得。短发已无多，更何劳、霜风染白。儿曹齐健，扶□一翁孱，龙山帽，习池巾，归路从欹侧。
岭南作
邓汉仪（清代）

绝岛谁传飓母生，五羊城角暮烟晴。蛮花争傍陈隋碣，海道曾过秦汉兵。

百战地埋烽火黑，中宵龙抱寺镫明。无心更访崖门事，月黯榕村破帽行。
好事近·世事莫牵萦
吕渭老（宋代）

世事莫牵萦，乐取这闲时节。且恁醉来醒去，免光阴虚设。有则有个泼心儿，不敢被利名啜。却待两手分付，与风花雪月。
椰簟
赵崇森（宋代）

赠子椰心簟，波纹细欲流。
来浮南海远，好伴浙西游。
睡处知温凊，行时便卷收。
不知风雨夜，能忆故人不。
龟潭二首 其二
孙觌（宋代）

风涟细娟娟，月彩光瀰瀰。庭空韵琴筑，故入幽人耳。

皓白有真色，澹泊非世味。谁能听蛙淫，唤汝作鼓吹。
春晚二首 其二
孙觌（宋代）

残尊断送春，千里未归身。莺老犹闻语，梅酸欲聚颦。

独眠愁警夜，起舞听鸣晨。行路难如此，悠悠且傍人。
偈八首
释明辩（宋代）

黄龙头角从来异，不与今时岁月争。
复妙回途何处去，月明终夜照虚堂。
奉和圣制太行山中言志应制
张说（唐代）

六龙鸣玉銮，九折步云端。
河络南浮近，山经北上难。
羽仪映松南，戈甲带春寒。
百谷晨笳动，千岩晓仗攒。
皇心感韶节，敷藻念人安。
既立省方馆，复建礼神坛。
扈跸参天老，承荣忝夏官。
长勤百年意，思见一胜残。
菩萨蛮 山居遣兴
刘敏中（元代）

众山围绕横塘路。中庵正向中间住。花木四时开。沙鸥日日来。门前车马驻。不得中庵趣。下马问中庵。庵中睡正酣。
元春祭祠堂因送时闻侄应贡之京
王弘诲（明代）

门有车马客，驾言赴帝京。帝京欲何为，贡选随群英。

韶华初献欲，芳草媚王程。维时当春祠，萃涣集幽明。

煌煌我列祖，肸蚃见于羹。言念赠尚书，戊欲尝宾兴。

典刑尚兹在，启佑我后生。吾兄两光禄，偕予集蓬瀛。

池草昔赓和，叹逝泪益膺。而翁今望八，予亦近稀龄。

慰见尔伯仲，联贡入承明。鹏先万里翼，鹤嗣九皋鸣。

椿桂纪燕山，龙梅绍其馨。缅尔方髫欲，头角已峥嵘。

乃今强仕日，屠刀始发硎。远大未有涯，持满戒盈倾。

献赋入长杨，天子问姓名。巡檐听鹊喜，复此来相迎。

游子天涯路，白头倚门情。临岐一尊酒，双鱼频寄声。
蝶恋花·急鼓初锺声报晓
佚名（宋代）

急鼓初锺声报晓。楼上今朝，卷起珠帘早。环佩珊珊香袅袅。尘埃不到如蓬岛。何用珠玑相映照。韵胜形清，自有天然好。莫向尊前辞醉倒。松枝鹤骨偏宜老。
清风涛
徐骏（清代）

莫道萤光小，犹怀照夜心。
清风不识字，何故乱翻书。
雨燕
梅尧臣（宋代）

雨燕去还来，衔虫为雏食。
雄雌湿已倦，梁栋冷并息。
缘础蚍蜉群，拾餕蜻蜓翼。
谷粟满京囷，任从黄雀得。
杂诗四首
曾巩（宋代）

皇皇谒荆人，伈伈遵阳虎。
及觉一礼亡，翩然遂违鲁。
全身有逊接，直道无苟处。
故称圣如龙，屈伸兹可睹。
十四弟归洪州赋莫如兄弟四章赠行
黄庭坚（宋代）

北来哺慈乌，南归护尔雏。
昨夜云飞雁，相随我不如。
次韵萧同年古意
方岳（宋代）

猗猗者芳兰，翳翳彼幽麓。
不烦汉阴人，抱瓮相灌沐。
春风自桃李，急管乱繁曲。
纷纷众醉间，美此一醒独。
造化本何心，亦因材以笃。
所以古之人，身外无不足。
客有古琴瑟，得之自龙门。
於今几何代，庚庚裂奇纹。
携持过齐王，自意当骇观。
何如适献笑，弃置笙竽间。
时世我不遭，归其老丘园。
锺期今安之，谁与俗士论。
杂曲歌辞。圣明乐
张仲素（唐代）

玉帛殊方至，歌钟比屋闻。华夷今一贯，同贺圣明君。

九陌祥烟合，千春瑞月明。宫花将苑柳，先发凤凰城。
入郢访张学宾因睹旧句有感
李曾伯（宋代）

此君尝识面，阅八载重来。
倦鸟欣曾宿，栖鸾去不回。
墙阴余旧墨，砌下长新苔。
多谢东屏主，时时为拂埃。
次韵题李主事叔玉使节还京卷
韩雍（明代）

一点丹心忆翠华，无边风景送星槎。寒云渺渺随秋雁，孤鹜星星带落霞。

自信穷经能致用，谁知忧国总忘家。何当拂袖同归去，十二街头扫雪花。
夏夜咏怀
周是修（明代）

萝月白于练，松风凉于水。幽人感芳序，揽衣中夜起。

天河向西注，斗柄当南指。流萤轻入幔，啼螀乱喧耳。

寂寂惬深情，悠悠思至理。两仪立四极，万物递终始。

金石有销铄，人寿安足恃。动静荣辱随，存亡哀乐继。

所以达识人，用舍由行止。居偏俗事稀，鱼肥新酒美。

酒酣发浩歌，响彻青云里。正命托堪舆，何乐可代此。
题竹尊者轩
黄庭坚（宋代）

平生脊骨硬如铁，听风听雨随宜说。
百尺竿头放步行，更向脚跟参一节。
赤松（一作赤松涧）
皎然（唐代）

缘岸蒙笼出见天，晴沙沥沥水溅溅。

何处羽人长洗药，残花无数逐流泉。
游岘首
彭汝砺（宋代）

去年冬少雪，二月春始晴。南游岘首山，东下石头城。

揉蓝染江水，烂锦贴园英。幽亭一杯酒，不用千载名。
循守临行，出小鬟复用前韵
苏轼（宋代）

学语雏莺在柳阴，临行呼出翠帷深。通家不隔同年面，得路方知异日心。

趁著春衫游上苑，要求国手教新音。岭梅不用催归骑，截𩍐须防旧所临。
劝农以湘波不动楚山碧花压阑干春昼长为韵得干字
张孝祥（宋代）

积雨已连月，长沙尚春寒。今朝定何朝，唤客来江干。

问讯湘西寺，雾重江漫漫。聊须万斛舟，渡此千尺湍。

老松如相迎，翠落头上冠。却望城中花，宝髻垂珠鬘。

劝农有故事，般乐非所安。薄晚会春园，老稚随马鞍。

彘肩侑尊酒，呼唤来同盘。从容及鄙事，尔汝开心肝。

我是耕田夫，偶然此为官。饱不知稼穑，愧汝催租瘢。

愿言各努力，长年好相看。
跋风柳忘牛图
王寂（南北朝）

溪风淅淅柳丝柔，柳下蛮童钓晚洲。老牯安行无寸草，游鯈饱晚弄沈钩。

连羁治马真成虐，挟策寻羊未足优。何似人牛俱不见，短蓑高挂树枝头。
万山
苏轼（宋代）

西行度连山，北出临汉水。
汉水蹙成潭，旋转山之趾。
禅房久已坏，古甃含清泚。
下有仲宣栏，绠刻深容指。
回头望西北，隐隐龟背起。
传云古隆中，万树桑柘美。
月炯转山曲，山上见洲尾。
绿水带平沙，盘盘如抱珥。
山川近且秀，不到懒成耻。
问之安能详，画地费簪箠。
偈颂七十一首 其十一
释了惠（宋代）

天兮高，地兮厚。月为夜，日为昼。重阳定是九月九。

渊明采菊向东篱，山僧面南看北斗。
性老致庐山茶
方岳（宋代）

枉作江南半世人，安知五老不吾嗔。
自参茶壑风烟美，略识庐山面目真。
涧汲每思佳客共，云眠谁谓老师仇。
秋崖只有诗如此，回向山灵报答春。
凯旋诗 其十一
金幼孜（明代）

万乘巡边奏凯旋，千官齐贺九重天。河清海晏升平日，一统华夷万万年。
禽兽昆虫之孝十首·豺獭
林同（宋代）

曾闻豺祭兽，还见獭陈鱼。
人苟不知祭，能如豺獭乎。
忆昔
周文璞（宋代）

忆昔在童初，身轻俗累无。
云霞明道服，日月缀仙都。
屑玉三危露，泥金一丈符。
遨游即阊阖，佩带或昆吾。
学语闚真诰，谈玄校易图。
竹间时搏拊，松下亦樗蒲。
谪堕归岩壑，庸凡近仆奴。
极知方匿景，何敢遽抟扶。
请命书盈纸，祈真泪迸珠。
但能觇帝座，不恨守天厨。
谴巨知难逭，心安敢自诬。
相随有芒屦，还欲化双凫。
题县八景 其四 贞山雨霁
吴士耀（明代）

龙池润洒遍贞岷，霁色初开入望新。野老莫愁天不雨，文仙原是作霖人。
寄德升大光
陈与义（宋代）

君王优诏起群公，也寘樵夫尺一中。
易着青衫随世事，难将白一犯秋风。
共谈太极非无意，能系苍生本不同。
却倚紫阳千丈岭，遥瞻黄鹄九霄东。
赠别通慧选侄禅师
释德洪（宋代）

选本住山人，精进激惰懒。规模如乃翁，铁喙石肝胆。

岂特七闽英，盖亦丛林拣。子少长庚晓，我老碧云晚。

相亲出数面，别袂聊一挽。是非一言足，勃窣百事办。

分携青蘋湾，相对秋满眼。
水调歌头
赵善括（宋代）

雨霁彩虹卧，半夜水明楼。太湖极目，四面水尽是天流。几点鲈乡莼浦，万里鲸波雪浪，掀舞小渔舟。金饼挂蟾魄，时景正中秋。

钓纶轻，兰棹稳，笑王侯。一蓑一笠，得意何必美封留。纵使金章鼎贵，何似玉樽倾倒，一醉可消愁。玉女在何许，唤起与同游。
宝积寺小雨
释文莹（宋代）

老木垂绀发，野花翻曲尘。
明霞送孤鹜，僻路少双鳞。
天近易得雨，洞深无早春。
山祗认来客，曾是洞中真。
曲漕桥送张秘校赴庆州幕
梅尧臣（宋代）

野客伐山桂，横为曲渚桥。
势危宁过马，径狭欲通樵。
小艇何妨系，离魂正此销。
想君回首处，虹影在林椒。
和曹颖甫同年春草四首用王渔洋秋柳韵四首 其二
祝廷华（清代）

寒消九九已无霜，春色迷离遍野塘。陌上空青衬裙屐，窗前浓绿映巾箱。

行吟草泽悲三楚，游目兰亭畅二王。犹记马蹄声得得，不堪回首左春坊。
冬日村居读靖节先生日月依辰至句遂演成一律
吴巽（清代）

日月依辰至，村居岁欲残。补衣朝旭暖，织素夜灯寒。

节分于陵苦，贫偕孺仲安。囊空忘羞涩，不用一钱看。
蔡元度话其子能言前世事江晦叔有诗次韵
李复（宋代）

应感随缘各有因，一源真寂自无尘。
须知此物非他物，能悟前身是后身。
叔子探环乔木在，房公发石旧书新。
区中谁是王文度，订印曾逢竺上人。
诸公饯子敦轼以病不往复次前韵
苏轼（宋代）

君为江南英，面作河朔伟。
人间一好汉，谁似张长史。
上书苦留君，言拙辄报已。
置之勿复道，出处俱可喜。
攀舆共六尺，食肉飞万里。
谁言远近殊，等呈朝廷美。
遥知送别处，醉墨争淋纸。
我以病杜门，商颂空振履。
后会知何日，一欢如覆水。
善保千金躯，前言戏之耳。
闻雁
陆苍培（清代）

梦断空堂家万里，酒醒秋夜漏三更。他乡风雨此时急，独听南飞雁数声。
题壁
赵良埈（宋代）

三北何人知管仲，五湖何处觅陶朱。
壁间遗墨还堪睹，吊罢灵魂一束刍。
雁二首
罗邺（唐代）

暮天新雁起汀洲，红蓼花开水国愁。

想得故园今夜月，几人相忆在江楼。

早背胡霜过戍楼，又随寒日下汀洲。

江南江北多离别，忍报年年两地愁。
天命吟
邵雍（宋代）

可委者命，可凭者天，
人无率尔，事不偶然。
山居杂诗九十首
曹勋（宋代）

平日为饱役，方抛世網婴。
贾鱼沽市醖，借姓过州城。
老脱尘中境，心游物外清。
寒溪行不尽，端为濯衣缨。
报命之日即转本司正即有述二首 其一
郭之奇（明代）

硕人方万舞，君子俟三年。率属通夷夏，赏功尽腹边。

曹清容我拙，吏习觉官贤。屈指来王至，还当束带前。
羽觞上上苑
周巽（元代）

春风二三月，绮席列琼卮。莺啼上林苑，花覆太液池。

酒令行觞上羽急，乐歌转曲流声迟。玉醴香中春潋滟，金波影里翠参差。

冰弦触指雁初度，风笛启唇鸾乍吹。宫锦淋漓罗袖湿，蛾眉起舞双玉妃。

君不见长杨日落天仗去，清夜铜仙空泪垂。
题斤如大令松鹤隐居园代父作 
吴毓秀（清代）

懒向人寰觅赏音，卜居何碍入山深。瑶琴一曲崖花落，祇有阶前老鹤听。
门外闲田数亩长有泉源因筑直堤分为两沼
徐夤（唐代）

左右澄漪小槛前，直堤高筑古平川。十分春水双檐影，

一片秋空两月悬。前岸好山摇细浪，夹门嘉树合晴烟。

坐来暗起江湖思，速问溪翁买钓船。
信至
张粲（清代）

门前綦履迹，閤外笑谈声。怪得银釭里，镫花夜夜生。
空水共澄鲜
佚名（唐代）

悠然四望通，渺渺水无穷。海鹤飞天际，烟林出镜中。

云消澄遍碧，霞起澹微红。落日浮光满，遥山翠色同。

樵声喧竹屿，棹唱入莲丛。远客舟中兴，烦襟暂一空。
春去
王镃（宋代）

一帘翠雨柳生烟，金屋无人理管弦。
春去啼莺留不住，随花飞过别秋千。
偈颂一百三十三首 其八十九
释法薰（宋代）

佛法二字，不怕烂却。俊快衲僧，隔墙见角。临济德山，蹉过一著。
杨修撰挽诗
魏了翁（宋代）

早辞天子诏，晚挂大夫车。
文雅三朝旧，风流二祖余。
眼前甲乙石，胸次丙丁书。
自古谁无死，前休得似渠。
寄朱至机 其二
徐积（宋代）

六十诗翁爱幅巾，清江濯尽洛阳尘。若无野客来同巷，合有山阳去作邻。

醉卧不知云到枕，吟行唯许鹤随身。眼看富贵真如梦，说到穷通定笑人。
捣练子 其三 庐州光华寺旅怀
曹尔堪（清代）

江北路，廨东头。白帢青骡绊客愁。梧雨滴残蛩语咽，他乡明日是中秋。
清晓捲帘
欧阳玭（唐代）

清晓意未惬，捲帘时一吟。槛虚花气密，地暖竹声深。

秀色还朝暮，浮云自古今。石泉惊已跃，会可洗幽心。
薝卜
王谷祥（明代）

六出吐奇葩，风清香自远。树如天竺林，人在瑶华馆。
夜直秘阁呈王敏甫
苏轼（宋代）

蓬瀛宫阙隔埃氛，帝乐天香似许闻。
瓦弄寒晖鸳卧月，楼生晴霭凤盘云。
共谁交臂论今古，只有闲心对此君。
大隐本来无境界，北山猿鹤谩移文。
奉陪郑驸马韦曲二首
杜甫（唐代）

韦曲花无赖，家家恼煞人。
绿樽虽尽日，白发好禁春。
石角钩衣破，藤枝刺眼新。
何时占丛竹，头戴小乌巾。

野寺垂杨里，春畦乱水间。
美花多映竹，好鸟不归山。
城郭终何事，风尘岂驻颜。
谁能共公子，薄暮欲俱还。
米元晖山水
牟巘（宋代）

鹘突烟树外，水远山更长。天地有如许，扁舟何处藏。

如何短篷底，结习犹未忘。是时水月繁，不见此夜光。

于今尚无恙，怀袖行可将。我亦流落者，此味惯所尝。

谁能画峨堂，坐我于其旁。
火星岩
尹瞻（宋代）

郡古时和诤讼销，使君乘兴忽相招。画船载妓游岩寺，红旆摇风过野桥。

就石开樽偎树脚，拨云策杖上山腰。鸣驺未许归城去，更望寒林隔□遥。
观陈希夷先生真及墨迹
邵雍（宋代）

未见希夷真，未见希夷蹟。
止闻希夷名，希夷心未识。
题韩侂胄旧第
国子监生（宋代）

花柳依然弄晚风，才郎袖手去无踪。
不知郿坞金多少，争似卢门席不重。
夏景
彭汝砺（宋代）

朱明犹自有春天，野色逢迎定洒然。蕉叶莫虚停酒盏，杏花频委寄诗笺。
小诗七首寄养蒙兼呈景骏 其四
陈渊（宋代）

太史溪头十里间，朝阳峰下水涵天。青鞋不踏红尘陌，梦断僧窗又一年。
梅山摘其绝为四首和来余因以次韵
陈著（宋代）

梅山半载在城中，带得山閒物外风。
随境动时元自静，与人和处底须同。
松坛午坐与送茶诸僧
邵宝（明代）

竹里风来生昼凉，况逢时节近端阳。也知城外尘能少，却道山中日更长。

云壑飞泉频倚杖，松坛磐石漫焚香。老僧供茗浑忘味，好向嵩峰问溥光。
曹孟德
刘克庄（宋代）

精舍观书二十年，偶窥沸鼎出馋涎。
小豪已草黄巾檄，老大遭烧赤壁船。
半夜宫嫔和泪诀，当时汉禅只心传。
后来仍有朱三辈，欲比英雄恐未然。
赠王子飞之高丽
蔡肇（宋代）

闻君秉笔赋鸡林，海怪山奇人购寻。
莫纪大宛多善马，却令天子便甘心。
赠日者林雪庵
徐元杰（宋代）

雪庵笑我头如雪，雪干须知立岁寒。
会面炎炎朱夏日，门庭雪澹自相看。
雁山总题此山本朝方显
戴复古（宋代）

几山兼几水，更有几烟霞。
不立仙人宅，都为释氏家。
宾秋多少雁，报晓一双鸦。
有此山林胜，如何在海涯。
贺中丞晏尚书春阴
宋祁（宋代）

轻寒剪剪著春旗，楼外晨光已暗移。
小雾不还添柳弱，馀寒未去恼花迟。
幺弦促柱愁成曲，远水迎船巧作漪。
谁在河桥望归客，莫将雷响误轻辎。
题寿皇御题淳熙宫画牡丹扇面二首 其二
柳贯（元代）

天香国艳岂堪描，生色谁将上尺绡。留得当时宫墨在，杜鹃啼处雨萧萧。
句
白居易（唐代）

空夜窗闲萤度后，深更轩白月明初。
题云溪庵
范心远（宋代）

云溪高隐卧烟霞，默饮阳晶与月华。
雾敛丹台生瑞草，云收灵腑结琼葩。
青龙吐火烹金茗，白虎跑泉溉玉芽。
龙虎媾交功九转，刀圭一粒捧丹砂。
和陈器之诗四首·朝应天：应天寺有五圣御容
张耒（宋代）

唐衰五季更披猖，社稷反手看兴亡。
山河分裂流战血，积骨被野号豺狼。
中原正朔不出境，九州豪杰争侯王。
生民祸难冤痛极，腥秽上达干穹苍。
真人龙飞万物睹，天命自至谁能当。
灵旗指挥四海一，氛祲殄灭和风翔。
降王赐第奉朝谒，九服效职争梯航。
百年积累到今日，运祚方与乾坤长。
佛宫原庙广孝敬，严致守卫勤烝尝。
阴阴秘寝锁遗像，矗矗画戟罗萧墙。
衣冠具列虚仗俨，龙驾不反遗弓藏。
子孙亿载千万世，永与清洛流汤汤。
登真如塔
吕留良（清代）

难寻平地荡胸云，试上岧峣借夕曛。洞磴盘旋人不见，阑干笑语远偏闻。

春从浦草青边长，水到湖楼绿处分。乍暖僧房梅气发，四方八面水沈薰。
集古句送郑彦才赴京
凌云翰（元代）

为君书此报京华，凤吹声如隔彩霞。庭下已生书带草，马头初见米囊花。

晨摇玉佩趋金殿，夜泊秦淮卖酒家。君在江南相忆否，乌衣巷口夕阳斜。
次韵李成德谢人惠墨牛
谢薖（宋代）

君不见八百里誇王氏驳，常策家童莹蹄角。绮襦纨裤竞奢豪，家席不安愁祸作。

何如传宝墨牛图，不饰青黄如素朴。向来奇画购千金，宜在兰台天椂阁。

两牛方斗未雌雄，或奔而从或小却。其馀三四亦殊绝，或如虎家鹤俛啄。

滕王蛱蝶东丹马，嘉陵山水青田鹤。如将优劣比人材，长文何必惭文若。

人言爱画亦一癖，被野牛羊何用貌。是家持论果非耶，烦君试为评其略。
残句：杜甫且为诗宰相
王禹偁（宋代）

杜甫且为诗宰相。
王生山水歌
赵希迈（宋代）

范宽山头李成树，百年二老皆仙去。如今尺素留人间，纵有千金无博处。

后人笔底工一家，声价随可喧中华。王君二妙聚一手，参以吟思游天涯。

万里江山才数幅，东抹西涂意先足。苍梢癞石相参差，风雨烟云在羁束。

近时目贱耳反真，画图重旧不重新。名家翰墨未必贵，尘渍赝本翻为珍。

君提健笔来海外，山若玉簪江为带。朝昏变态焉可穷，笔未铺张心已会。

岭南游者多诗人，见君作画应怜君。求我新诗写君画，终使李范声名分。
奇石赋送宗人
赵应元（明代）

奇石何嶙峋，奇石高崒嵂。抠衣厓之巅，堪嗟航海日。

浪奔愤强厓，层涛泣赵孤。逢屯势已极，云暗日模糊。

江沈奚足惜，金牌谁所敕。浩气弥六幽，栖灵惟庙食。

迄今何许时，菩提三两枝。壁窦蛙书渺，天空鸟迹欹。

回思家运促，白鹇犹踯躅。矧在菟丝中，岂能忘块肉。

愿言且驻缰，玉树影相将。马营订旧约，尽日醉壶觞。
史应之赞
黄庭坚（宋代）

眉山史应之，爱酒而滑稽。
对鄙不肖，醉眼一笑。
司马德操，万事不好。
东方戏嘲，惊动汉朝。
穷则德操，达则方朔。
天地一壼，不胶者卓。
应之老矣，似愚不愚。
江安食不足，江阳酒有余。
士人僧道俱赠岩桂
王十朋（宋代）

岩桂来三家，清标共秋风。联芳近禹穴，擢秀疑蟾宫。

胆瓶金粟妍，鼻观天香通。无心妄区别，妙契将无同。
自况
戴炳（宋代）

多赀徒作守钱奴，伏腊无忧便有馀。世路本夷休自险，人情太密反成疏。

非图报施方为善，岂为功名始读书。门外良田堪种秫，自牵黄犊试犁锄。
和象翁七夕吟
卫宗武（宋代）

暗度双星见者希，那堪雾气更霏霏。
为云为雨观如梦，一岁一宵来即归。
玄鹊有灵劳翼负，素娥含恨减腰围。
彩楼误却穿针女，玉宇银潢欠发挥。
小飞来亭二首
杨长孺（宋代）

拔地齐天可上不，倚岩危栈半空浮。
偶然忆得垂堂戒，前猛还成新懦休。
寄题李俊臣南楼
杨万里（宋代）

庾家南楼天下无，李家南楼何似渠。
玉蔘碧山罗带水，眼界风烟且千里。
何须横陈鹦鹉洲，月桂栏干西角头。
謪仙子孙五凤手，安得长江化作一杯酒。
闺情
金诚（明代）

欲剪红霞作舞衣，薄云凉雾共霏霏。
玉箫吹冷天边月，只待乘鸾子晋归。
赠侯方域
任源祥（清代）

有客自梁园，薄游千里来。举手揖故人，下马拂远埃。

同调诚匪易，相逢述中怀。我友并宴集，良夜相追陪。

开筵飞羽觞，璀璨列九徽。诸伶按节歌，丝竹清且悲。

参横斗复转，霜露涂阶墀。君有慷慨情，今昔多所哀。

黄鹄绝四海，羽翮何差池。咏彼《西园》诗，心焉难奋飞。
六朝旧迹
李时可（宋代）

六朝更代几兴亡，满地黄花只旧香。
水鸟不知人事改，双飞犹自恋寒塘。
冀州客舍酒酣,贻王绮寄题南楼（时王子欲应
岑参（唐代）

夫子傲常调，诏书下征求。知君欲谒帝，秣马趋西周。
逸足何駸駸，美声实风流。学富赡清词，下笔不能休。
君家一何盛，赫奕难为俦。伯父四五人，同时为诸侯。
忆昨始相值，值君客贝丘。相看复乘兴，携手到冀州。
前日在南县，与君上北楼。野旷不见山，白日落草头。
客舍梨花繁，深花隐鸣鸠。南邻新酒熟，有女弹箜篌。
醉后或狂歌，酒醒满离忧。主人不相识，此地难淹留。
吾庐终南下，堪与王孙游。何当肯相寻，澧上一孤舟。
徐用和御史席上偶成
李东阳（明代）

雨后凉生别院东，午窗残暑坐来空。水光倒射檐头日，弦籁时鸣树底风。

南国骚人方作赋，西台御史正乘骢。文逋未觉驱除尽，暂得幽欢此会同。
胡原仲正字特改官除宫观馆中置酒饯别会者七
周必大（宋代）

西伯王业兴，海滨归二老。
汉家念羽翼，坐致商山皓。
恭惟陛下圣，尊德继雍镐。
先生学孔孟，不但遗编抱。
致身虽苦晚，闻道固已早。
昨随弓旌招，着脚历蓬岛。
夜陪藜杖青，朝奏囊封皂。
第令坐台阁，不减照乘宝。
思归独何事，岂为子规恼。
祠官厚禀假，命秩略资考。
恩荣固无愧，出处吾有道。
漫漫七闽路，去去春风好。
都门送别处，怀抱要倾倒。
相思常情耳，再拜请善祷。
临雍有故事，乞言非草草。
指期裹蒲轮，未可迹如扫。
送贺秘监归会稽诗
宋鼎（唐代）

紫气朝明主，丹丘送老臣。谁知探穴处，更有散金人。

陌上神仙日，城东梅柳春。遥知归隐处，烟浪隔嚣尘。
和陶诗 其一 劝农
李贤（原德）（明代）

夫古后稷，伟哉哲人。树艺五谷，乃得其真。教民稼穑，万世相因。

菜羹必祭，粒我生人。
双桂楼
欧阳修（宋代）

嘉树丛生秀，兹楼层汉傍。
飞甍临万井，伏槛出垂杨。
卷幕晴云度，披襟夕籁凉。
出河瞻帝里，风月坐胡床。
爱客东阿宴，清欢北海觞。
淮南多雅咏，岁晚翫幽芳。
先天易吟三十首 其二十八
方回（元代）

嗜欲损为益，荣华降是升。圆图观起处，生意伏阴凝。
唐会稽以母忧归上海
徐渭（明代）

明府归帆带雪飞，钱塘彤色黯凄凄。愁看冰鲤横江卧，讵许樯乌影浪啼。

邑里亦悲慈母去，沧洲宜著孝廉栖。野人尚有南冠滞，不抱瑶琴出越溪。
虚谷志归后赋十首
方回（元代）

涉世痴何甚，休官老自应。
閒踪今野鹤，荣念已春冰。
频报宣麻相，新交辟谷僧。
微吟时得句，此外别无能。
题璧水瞻云
王褒（两汉）

征鸿度南浦，慈乌号北林。白云仍在目，恻恻思难任。

云飞沧江上，日夕归故岑。高堂旷千里，倚门望弥深。

孝子爱寸晷，哲人惜分阴。百年顾云邈，欢乐当在今。

綵袖时独戏，板舆日同寻。愿同白云飞，倏尔谐冲襟。

瞻云念白首，捧日秉赤心。狄公播英名，价重双南金。
食姜
王十朋（宋代）

辣皱人眉性最良，药中功效不寻常。吾侪自是生无智，夫子何曾食彻姜。
独酌
杜甫（唐代）

步履深林晚，开樽独酌迟。
仰蜂粘落絮，行蚁上枯梨。
薄劣惭真隐，幽偏得自怡。
本无轩冕意，不是傲当时。
句
老农（宋代）

幸存耕雨地，况值养花时。
论语绝句一百首
张九成（宋代）

游遍诸侯志不伸，困穷几与死为邻。
大哉博学称夫子，独有当时一党人。
冬夜读几案间杂书得六言二十首
刘克庄（宋代）

进来金丹搀吃，放下玉笛偷吹。
先丁宁雪衣女，勿漏泄锦绷儿。
凝翠堂
刘攽（宋代）

耸耸排修竹，萧萧拂蠹檐。秋声送凉雨，晚影碎寒蟾。

居处贫非病，生涯智养恬。著书聊自守，非欲效幽潜。
雨中花 灯下观牡丹
俞浚（清代）

国色无双妖冶。欢赏正逢新夏。绛蜡高烧，锦帏低捲，一片红光绛。

凭槛月来妆未卸。浑似玉环初嫁。看影弄瑶台，歌翻翠袖，醉倚沉香夜。
偈颂一百二十三首 其七十三
释普度（宋代）

巍巍独坐大雄峰，万水千山列下风。相见不说奇特事，一声猿叫翠微中。
春风四首 其三
唐彦谦（唐代）

回头语春风，莫向新花丛。我见朱颜人，多金亦成翁。
题诸宫 其三
廖刚（宋代）

蔓草春深绿更齐，玉鞭何处选芳菲。旧时锦绣丛中蝶，却傍疏篱野菜飞。
绍兴祀神州地祗十六首
佚名（隋代）

展牲告全，迺登于俎。
竣事而良，侑以乐语。
奉釐宣室，祚我神主。
敛敷庶民，闰受其祜。
长江杂咏十一首 其十一 彭泽谒靖节先生祠
湛若水（明代）

彭泽如何是屈身，折腰不为督邮人。区区刘宋皆邮吏，松雪茆庐恨未论。
当世家观画
梅尧臣（宋代）

冰蚕吐丝织纤纨，妙娥貌。
玉轻邯郸。曲眉浅脸鸦发盘，
白角莹薄垂肩冠。铜青罗日月团，
红裙撮晕朝霞乾。手中把笔衵小字，
字以通情形以观。形随画去能长好，
岁岁年年应不老。相逢熟识眼生春，
重伴忘忧作萱草。
午寝梦江外兄弟（一作午梦曲江兄弟）
韩偓（唐代）

长夏居闲门不开，绕门青草绝尘埃。空庭日午独眠觉，

旅梦天涯相见回。鬓向此时应有雪，心从别处即成灰。

如何水陆三千里，几月书邮始一来。
嘉泰三年皇后册宝十三首 其九
郊庙朝会歌辞（宋代）

宝玺瑶册，既祗既承。绣裀藻席，载跻载升。柔仪肃穆，瑞命端凝。

永膺多福，如川方增。
寒食日早发赴积庆庄拜扫过龙门马上作
文彦博（宋代）

赫奕晨霞照万灯，路穿阙口势如吞。桥边杨柳垂青线，林下鞦韆挂綵绳。

平地伊流不一抹，半天嵩岳翠千层。行行渐入吾疆理，竹坞松阡间绮塍。
磻溪石
苏轼（宋代）

墨突不暇黔，孔席未尝暖。
安知渭上叟，跪石留双骭。
一朝婴世故，辛苦平多难。
亦欲就安眠，旅人讥客懒。
题松风阁
姚勉（宋代）

万松排立撑云表，虚籁生风秋月皎。
了翁安在不可呼，雪鹤飘然下林杪。
和子年八兄读唐书感事 其二
鲍瑞骏（清代）

叩马何人亦急装，延秋门外晚苍凉。漏师遮莫憎回纥，召衅无端罢李纲。

此日西风寒翠盖，当时明月按《霓裳》。可怜火照骊山夜，白发宫嫔殉上皇。
次韵韩伯嘉拟陆龟蒙坐眠行倚食学书吟八题 其六
周紫芝（宋代）

伎痒撩人不易禁，读残书叶喜重临。牙签玉轴知多少，浪与儿童较寸阴。
秋雨吟
方维仪（明代）

高楼秋雨时，事事异往昔。骨肉东南居，田畴稻不获。

树叶色将变，寒虫语幽石。孤愁多苦心，四顾成萧索。

云暗远山峰，独坐苔阶夕。
越僧无涯号栖云乞赋
张翥（元代）

上方何处但闻钟，深护林扉翠几重。卧冷衲衣侵片石，行随锡杖度千峰。

松晴每下安巢鹤，潭暮时留听法龙。更欲移禅沃洲去，微茫岩洞不曾封。
南乡子
欧阳修（宋代）

翠密红繁。水国凉生未是寒。雨打荷花珠不定，轻翻。冷泼鸳鸯锦翅斑。

尽日凭阑。弄蕊拈花仔细看。偷得袅蹄新铸样，无端。藏在红房艳粉间。
次万年贲和尚韵
释慧远（宋代）

一丘一壑笑谈开，安用相逢把酒杯。
雨后雨前牙爪在，细磨春色待君来。
题喻邦相容膝轩
欧大任（明代）

当膝穿还坐，其如木榻何。物情容黯淡，吾道足婆娑。

岁月群鸥狎，柴荆小草多。东山谁劝驾，暂可挂渔蓑。
偶书
黄庚（元代）

豪气消磨尽，携书客海滨。
文章难遇主，天地不邻贫。
家累依刘表，妻儿笑买臣。
彼苍还可问，吾道几时春。
送琉书记还长乐
释崇岳（宋代）

迢迢故国三千里，忽忆萓堂送别时。
拄杖生风兴何极，楚天辽邈远山低。
题周氏溪园三首 其一 溪亭
朱熹（宋代）

循涧辟芳园，结亭对虚壁。澄潭俯幽鉴，空翠仰寒滴。

主人心事远，妙寄尘壤隔。岂为功名期，而忘此泉石。
巫山一段云 其一
欧阳炯（唐代）

绛阙登真子，飘飘御綵鸾。碧虚风雨佩光寒，敛袂下云端。

月帐朝霞薄，星冠玉蕊攒。远游蓬岛降人间，特地拜龙颜。
次韵文潜同游王舍人园
黄庭坚（宋代）

移竹淇园下，买花洛水阳。
风烟二十年，花竹可迷藏。
九衢流车马，相值各匆忙。
岂有道边宅，静居如宝坊。
幅巾延客酒，妙歌小红裳。
主人有班缀，衣拂御炉香。
常恐鷤鴂鸣，百草为不芳。
故作龟曳尾，颇深漆园方。
初开蜗牛庐，中置师子床。
买田宛丘间，江汉起滥觞。
今此百亩宫，冬温夏清凉。
身闲阅世故，宇静发天光。
安肯声利场，牵黄臂老苍。
张侯笔瑞世，三秀丽斋房。
作诗盛推赏，明珠计斛量。
扫花坐晚吹，妙语益难忘。
重游樊素病，捧心不能妆。
来日犹可追，听我歌楚狂。
次陈刚父见简韵 其二
黄文雷（宋代）

读书知姓名，心死非貌敬。昭回不在小，中天揭西柄。

空山三木榻，绿满风雨径。岁寒毋忘我，细意匡山咏。
赠立规上人
李频（唐代）

竹向空斋合，无僧在四邻。去云离坐石，斜月到禅身。

树老风终夜，山寒雪见春。不知诸祖后，传印是何人。
泊白鹭洲时辛道宗兵溃犯金陵境上金陵守不得入 其三
赵鼎（宋代）

月满沧江风水清，沉沉冰鉴照孤城。何人心绪犹无事，醉卧船舷一笛横。
折杨柳
石宝（明代）

千辙万辙晓行车，谁人折柳临长渠。红颜皓齿春闺女，掩袂攀长独无语。

秦楼不见吹箫人，灞桥空有吟诗侣。天长海阔飞鹏翼，迢迢直到天池息。

青琐朱扉闭阿娇，绮窗日暮生愁色。
题王季安主簿佚老堂二首 其二
杨万里（宋代）

布袜青鞋已懒行，不如宴坐听啼莺。只言此老浑无事，种竹移花作么生。
惠匀送粟既归其直作两偈 其二
朱松（宋代）

惠休老去谩论诗，圆泽西游未有期。但解留连元亮酒，不须料理玉川饥。
故将李弃官学道垂九十矣而参方不休赋此赠之
王世贞（明代）

垂杨左肘莫生悲，老树新荑也未迟。塞外只知摧万骑，身中可晓杀三尸。

五千文是君家祖，八百名元李氏儿。会得黄庭一句意，不须天际觅钟期。
减字木兰花
沈瀛（宋代）

渊明酒止。莫信渠言心妄喜。达士高风。只说三杯大道通。

不如饮酒。人世岂能金石寿。无奈渠何。赢得樽前笑语多。
句
齐唐（宋代）

楩柟非给燎，鱮鲂必施罛。
中秋山间观月
王铚（宋代）

月出云开天宇閒，幽居真赏异尘寰。
冰轮孤挂夜千丈，玉露密零秋一山。
莫望乡关起愁色，胜居沙漠惨离颜。
桂娥应恨无佳句，不识幽人到老閒。
题平江苑石湖桥壁二首
释宝昙（宋代）

天与湖光镜样平，道边野草亦知名。
邻翁莫讶归来晚，未必山如锦瑟清。
题清芬阁
蔡王竦（宋代）

先生穷不怨，语淡气浑然。
大雅三百首，高□□万年。
至今存旧稿，举世玩新编。
我独非真□，□惭远裔贤。
赠定轩游季升
姚勉（宋代）

海风吹潮浊如泥，咫尺不辨鱼与龟。
秋潭表里冰镜净，下瞰直与茎须眉。
乃知有万不齐物，心到定处皆能窥。
君心久矣波不起，天地不逃圆镜里。
胸中玲珑列星宿，眼底远近佳山水。
人言君脚踏四方，不知君閒谓君忙。
寒炉曾与话清夜，始觉牖户虚生光。
我生之日直南斗，逢人得骂不脱口。
而今只把定眼看，得失空花总何有。
但愁国事纷披猖，举棋不定观惊旁。
寄庐山庄隐士
李中（五代）

烟萝拥竹关，物外自求安。逼枕溪声近，当檐岳色寒。

药苗应自采，琴调对谁弹。待了浮名后，依君共挂冠。
酒
徐玑（宋代）

才倾一盏碧澄澄，自是山妻手法成。
不遣水多防味薄，要令麹少得香清。
凉从荷叶风边起，暖向梅花月裹生。
世味总无如此味，深知此味即渊明。
途中寄怀
罗隐（唐代）

不知何处是前程，合眼腾腾信马行。两鬓已衰时未遇，

数峰虽在病相撄。尘埃巩洛虚光景，诗酒江湖漫姓名。

试哭军门看谁问，旧来还似祢先生。
沁园春（寿白侍从八十）
立齐（宋代）

表表耆英，松柏贞刚，冰霜洁清。正持囊紫禁，急流勇退，步角巾正野，闲处安身。里社鸡豚，家山猿鹤，物我相忘法从荣。东溪畔，似非熊尚父，在渭之滨。

闲来袖手梅亭。似桃李纷纷谷自春。算高风难进，缙绅楷式，颓波屹立，乡曲仪刑。厚德清名，疏星碧落，屈指如公今几人。无他祝，但似山难老，镇压嚣尘。
秋日二首 其一
孙觌（宋代）

豆熟连村雨叶黄，粳肥蘸水露华香。凉蝉已抱寒茎槁，冻蝶犹穿晚菊忙。
刀镊
释普济（宋代）

得心应手乖毫发，心手俱亡处处通。
摘一茎髭弹一镊，有相同有不相同。
止斋和七五兄次渊明止酒诗韵
薛季宣（宋代）

知止良独艰，吾兄独安止。不止郊园外，只止尘埃里。

脩为止至善，孝爱止为子。眷言兄止之，得止以为喜。

至止内泓澄，非心止弗起。止静有馀欢，止中得妙理。

勿谓止为难，止躬徒正己。止乎吾未见，致知知止矣。

兄乎止孰似，兄止无端涘。艮止视兼山，止斯千万祀。
满江红 丙辰春仲，余将赴吴，同人饯别，湖上山容水态，倍觉依依，别后感填此阕，以寄同人
赵我佩（清代）

唱到阳关，暗魂销、数声残笛。最难忘、故园风景，明湖山色。

芳草难难随意绿，垂杨处处伤心碧。算多情、潭水与桃花，深千尺。

繁华境，常相忆。笙歌梦，空陈迹。怅踏青人杳，翠钿难觅。

燕子归来应寂寞，杜鹃别后无消息。惜匆匆、渡口挂轻帆，兰桡急。
昭君怨
周紫芝（宋代）

满院融融花气。红绣一帘垂地。往事忆年时，只春知。

风又暖。花渐满。人似行云不见。无计奈离情。恶销凝。
九日同吕山人登览旷亭
杨巍（明代）

极目川原外，放怀天地间。千林秋叶坠，万里塞鸿还。

风雨诗偏壮，茱萸晚正斑。不因君落帽，谁解是龙山。
题寒山落木图
曹家达（清代）

佳气忽摇落，玄阴荡碧漪。乱山带乔木，寒草漫荒陂。

日薄黯苍藓，烟长引素丝。西风感将刈，凝望立多时。
杂诗 其一
钱仪吉（清代）

初日上昆仑，玉色皓天地。我欲采其英，万里莫由致。

黄河行中原，终古为患累。去源日以远，浊浪日以恣。

探寻枉张骞，凿空难任使。终将移大山，永为东南蔽。

底柱而受镌，恐非神禹意。
宿三山别业
姚汝循（明代）

秋深寒露候，地僻水云乡。
落日枫千树，残霞雁几行。
桂香清小院，蛩语近匡床。
自卧沧洲稳，逾憎世路忙。
初夏郊行
陈韡（宋代）

羽檄暂稀槐昼永，出郊远眺得神清。
田间野水纵横注，林外娇莺自在鸣。
为羡僧闲逢寺饮，要知民乐绕村行。
逢迎尚有山花在，见识闻香不识名。
游飞来寺
梁士楚（元代）

旅次维舟傍翠岑，穷幽策杖赋登临。烟笼古木元关寂，风扫残红野径深。

客过柴扉云满袖，僧敲禅磬月归林。洞门几许猿声咽，散入蒲团杂梵音。
和杨拱辰见惠
冯时行（宋代）

所操或异趣，并席宁相亲。
臭味傥不殊，千里情犹伸。
古今邪正间，何啻万微尘。
平生阅世眼，服膺无几人。
济济数君子，厖然气深淳。
南郭服仁义，辙迹世所循。
杨侯墨池孙，清厉凌苍旻。
公干抱奇蕴，謦咳皆瑰珍。
造物岂私我，惠我为德邻。
贱子婴祸罗，蹭蹬巴江垠。
弃逐类秦客，憔悴如楚臣。
九死不能悔，百炬未失真。
敢希鸣玉侣，庶混击壤民。
饮水蠲烦燥，薰香忏贪嗔。
曷来古安汉，息黥幸依仁。
至道迷所适，避风时问津。
昨者枉车盖，正值霜雪辰。
厨空无盛烟，坐冷乏软茵。
墙头丐邻翁，肴核粗且陈。
公言我未暇，语竟即踆踆。
挽袂不可止，满坐颜色颦。
公方迟腾踏，我已甘隐沦。
我归楚之夔，公家蜀之岷。
感此会合难，时来笑脱巾。
酒户较深阔，句法窥清新。
纵游当秉烛，正恐别鼻辛。
公能勉此乐，我及留中春。
洞庭十二偈 其八
释怀深（宋代）

晡时申，自笑平生懒是真。白发苍颜陪奉少，听渠欢喜听渠瞋。
丹徒张孝女割臂疗亲
姚素榆（清代）

人间无卢扁，海上无仙方。温温药炉火，惨惨宵镫光。

斯时弱女泪，凝渍病母床。母呻何宛转，母体何羸尪。

儿身即母身，中夜摧肝肠。医言不可药，呼吁天苍苍。

并刀薄于纸，皓腕凝雪霜。至诚格金石，血涌如无疮。

漉漉一片肉，勉进阿母尝。母女本一气，无形补膏肓。

能令死者起，能令弱者强。孝哉张氏女，北固清风长。
胡枢横山堂
葛立方（宋代）

天然平远染百幅，泚笔底须东绢传。
窗户吐吞新日月，风烟出没旧山川。
白公筑室地三一，杨子章玄文五千。
筋力尚堪驱使在，异时重泛白苹船。
偈颂九首
释玿（宋代）

语是谤，寂是诳。
不语不寂，转增虚妄。
春风吹落桃李花，淡烟疏雨笼青嶂。
柳梢青·澹云微月
管鉴（宋代）

澹云微月。又是一年，新秋佳节。天上欢期，人间何事，翻成离别。天尊欲醉还歇。怕饮散、匆匆话别。若是经年，得回相见，甘心愁绝。
过东平城北元故丞相墓
徐熥（明代）

谁家翁仲卧荒坟，闻是先朝旧相君。三百年中来往客，几人下马看碑文。
春日同双泉清泉涌泉西泉四将军园酌
谢榛（明代）

南园鸣布谷，烟雨万家春。庭草乱依榻，山云低傍人。

当歌惟胜地，快意几芳辰。醉杀高阳客，花前倒葛巾。
野饮
陆游（宋代）

青山千载老英雄，浊酒三杯失厄穷。
访古颓垣荒堑里，觅交屠狗卖浆中。
平堤渐放春芜绿，细浪遥翻夕照红。
已把残年付天地，骑牛吹笛伴村童。
水调歌头（和海盐尉范行之）
朱敦儒（宋代）

平生看明月，西北有高楼。如今羁旅，常叹茅屋暗悲秋。闻说吴淞江上，有个垂虹亭好，结友漾轻舟。记得蓬莱路，端是旧曾游。

趁黄鹄，湖影乱，海光浮。绝尘胜处，合是不数白萍洲。何物陶朱张翰，劝汝橙薤鲈脍，交错献还酬。寄语梅仙道，来岁肯同不。
屋初立木过安仁见之约再过不果聊寄二诗以见
王洋（宋代）

小筑青冥不厌劳，松拖紫翠竹牵梢。
仙郎不忆青绫被，辛苦江头一把茅。
别张袁州五首 其三
彭龟年（宋代）

袁人思君侯，事事皆甘棠。君侯亦念之，疾苦如己伤。

向来趣引输，诏许仍旧章。抗疏论不足，古人所未尝。

此请久不下，公归奏明光。渠侬未知公，尸祝无相忘。
无题
施宜生（金朝）

唱得新翻稳贴腔，阿谁能得肯双双。
天宁寺里尊前月，分擘清寒入小窗。
送钱节七承议还台
郭祥正（宋代）

平昔未识面，已景才业殊。及来公诩家，把酒情忻如。

分携八换岁，益闻峻名誉。我方姑熟隐，君解惠国符。

鹢舟始云泊，驾言过茅庐。倾谈洗尘听，积忧令我舒。

凤窼无凡毛，龙窟多美珠。朝家正清明，往矣涉亨衢。

泽民冀姚宋，致主优唐虞。史笔采循吏，非君复谁书。
秋晚杂书三十首
方回（元代）

今年初发春，主人饮我酒。
借问主人谁，是邦之太守。
座中有上主，俨然八十叟。
优伎何纷喧，观者拄肱肘。
于时梅始华，菊荣倏秋九。
此主愤仆诬，逮对以疽踣。
此主抱老病，亦复正丘首。
人生会皆尔，曷不覆大斗。
樊仲恂母太硕人李氏挽诗
魏了翁（宋代）

梁君遁世价妻孟，崔母祈天为妇唐。
身是六朝人物旧，眼看三世子孙昌。
人知翕翕味方隽，谁识耽耽意最长。
犹恨年龄不满百，仅成三万五千场。
次牧《翁六月七日迎河东君于云间喜而有述》诗 其一
何云（宋代）

锦衾爱绣两鸳鸯，罗荐嫌薰龙脑香。凤自丹山应蔽日，鸡从碧树莫登墙。

鲛绡作帐宜冰簟，玳瑁为梁称玉堂。寄语秋来休驾鹊，银河从此接金昌。